****

**SAJTÓKÖZLEMÉNY**

Örömmel jelentjük be a Concerto Budapest 2017/18 évadának műsorát és bérleteit!

Bár még tart az évad, tény azonban, hogy megannyi világsztár társaságában, rangos koncerttermek pódiumain, telt házak előtt lépett fel a Concerto Budapest. Keller András zeneigazgató irányításával a következő évadra is ugyanilyen lelkesítő terveket szőve állítottuk össze a repertoárt, hívtuk meg a vendégművészeket.

Újra vendégünk lesz az ünnepelt zongoravirtuóz, **Boris Berezovsky**. Három év után ismét ellátogat hozzánk **Khatia Buniatishvili**, a fiatal grúz fenomén, akit Martha Argerich így méltatott: „Khatia kivételes tehetségű fiatal zongorista." Szuperfelállással kedveskedünk Önöknek Karácsonykor: **Jevgenyij Koroljov** és felesége **Ljupka Hadzigeorgieva,** valamint **Anna Vinnitskaya** lesznek a vendégeink egy közös koncerten. Először érkezik hazánkba a hipnotikus hatású, francia zongoraművész, **Lucas Debargue**, akiről maga Berezovsky nyilatkozott ekképp: "Ő egyszerűen zseni." Vendégünk lesz a világ egyik legkiválóbb zongoristája, a kanadai **Angela Hewitt** is, aki két versenyművel is megörvendezteti majd a hallgatóságot. Folytatódik gyümölcsöző együttműködésünk **Várjon Dénes**sel, aki Mozart és Bartók zongoraversenyekkel nyitja majd az évadot.

A vonós világklasszisokat sem kell nélkülöznünk. **Perényi Miklós** 70 éves lesz jövőre. A Concerto Budapest a nagyszerű művész társaságában és közreműködésével ünnepli majd a kerek évfordulót. Vendégünk lesz az ICMA "Az év művésze"-díjjal kitüntettett **Tabea Zimmermann** brácsaművész egy **Várdai István**nal közös koncerten, és először játszik velünk **Antje Weithaas**, a Berlin College hegedűprofesszora.

A tavaly bevezetett **#Volumenek**, **#Favoritok**, **#Tradíciók+**, **#Magyar Kincsek, #Manó és #ZajonGO** bérleteink mellett egy újabbal is jelentkezünk, amellyel a zongora virtuózainak előadásaira válthat biztos helyet az érdeklődő. Új bérletünk neve a **#ZongoraCsillagok**.

Bérletek az alábbi módon válthatók:

**Elővásárlás: 2017. április 19-20-21** és **24-25**-én 8.30-12.30 és 13.00-17.00 óra között elővásárlást tartunk a Concerto Zeneházban (Budapest, IX. Páva u.10-12.).
Az elővásárlás alatt bérletet váltók számára meglepetést tartogatunk!

**Online és jegyirodán keresztül:** **2017. április 24-től** válthatók bérletek.

A szólójegyek értékesítése **2017. június 6-án** kezdődik.

A részletes programot a csatolmányban találja.

Várjuk szeretettel koncertjeinken a következő évadban is!

További információért írjon nekünk a sajto@concertobudapest.hu email címre.